b'\n_START_ARTICLE_\nSlovenska kme\xc4\x8dka zveza\n_START_SECTION_\nPriprave in ustanovitev\n_START_PARAGRAPH_\nFranc Zago\xc5\xbeen je v Mladini februarja 1988 objavil razmi\xc5\xa1ljanje z naslovom Bila je p\xc5\xa1enica, zdaj raste plevel\xc2\xa0v katerem je napovedal ustanovitev Slovenske kme\xc4\x8dke zveze in Zveze slovenske kme\xc4\x8dke mladine. Z njegovim \xc5\xa1tudentom Emilom Erjavcem sta k sodelovanju in vodenju iniciativnega odbora povabila kmeta Ivana Pu\xc4\x8dnika iz \xc4\x8cre\xc5\xa1njevca ter kmeta Ivana Omana iz Zminca v Poljanski dolini. Vodenje iniciativnega odbora je prevzel Ivan Oman. Priprave na ustanovitev so za\xc4\x8dele te\xc4\x8di spomladi 1988. V organizacijskem smislu jih je vodila Marija Marke\xc5\xa1. Pred ustanovitvijo sta novinarja Kme\xc4\x8dkega glasa in Teleksa Slava Partlji\xc4\x8d in Vinko Vasle z Ivanom Omanom aprila 1988 objavila odmeven intervju Mogo\xc4\x8de bo ta pomlad toplej\xc5\xa1a, ki je prav tako napovedoval ustanovitev Slovenske kme\xc4\x8dke zveze._NEWLINE_Stranka je bila ustanovljena 12. maja 1988 na javni kme\xc4\x8dki tribuni z naslovom "Ali mora kmet res le ubogati?" v dvorani hotela Union v Ljubljani; udele\xc5\xbeilo se jo je okoli 1500 ljudi. Kot dru\xc5\xa1tvo je bila formalno registrirana 12. avgusta 1988, kot stranka pa 25. januarja 1990, ko je to omogo\xc4\x8dil Zakon o politi\xc4\x8dnem zdru\xc5\xbeevanju. Prvi predsednik Slovenske kme\xc4\x8dke zveze je postal Ivan Oman.\n_START_SECTION_\nProgram in delovanje\n_START_PARAGRAPH_\nSKZ si je prizadevala za sistemske spremembe na podro\xc4\x8dju kmetijstva in zadru\xc5\xbeni\xc5\xa1tva. Tako si je npr. v svojem programu prizadevala za odpravo zemlji\xc5\xa1kega maksimuma in posebno varstvo dru\xc5\xbeinskih kmetij._NEWLINE_SKZ pa se je vklju\xc4\x8devala tudi v dogajanje, ki ni bilo neposredno vezano na kmetijstvo. Tako je SKZ protestirala ob aretaciji \xc4\x8detverice, se vklju\xc4\x8dila v Odbor za varstvo \xc4\x8dlovekovih pravic, razpravljala o amadmajih k republi\xc5\xa1ki Ustavi leta 1989 ter podpisala majni\xc5\xa1ko deklaracijo.\n_START_SECTION_\nVolitve leta 1990\n_START_PARAGRAPH_\nSKZ se je 4. decembra 1989 pridru\xc5\xbeila Demosu._NEWLINE_Na volitvah v dru\xc5\xbebenopoliti\xc4\x8dni zbor, ki so potekale 8. aprila 1990, je stranka prejela 135.808 glasov, kar je predstavljalo 12,55\xc2\xa0% vseh glasov. V skup\xc5\xa1\xc4\x8dino so bili izvoljeni: Alojz Grabner, Janko Halb, Jo\xc5\xbee Hobi\xc4\x8d, Mihaela Logar, Marija Marke\xc5\xa1, Julij Nemani\xc4\x8d, Marjan Podobnik, Franc Poto\xc4\x8dnik, Ivan Pu\xc4\x8dnik, Ludvik Toplak, Franc Zago\xc5\xbeen._NEWLINE_Na volitvah v zbor ob\xc4\x8din, ki so potekale 8. ter 22. aprila 1990, so bili v skup\xc5\xa1\xc4\x8dino izvoljeni: Stanislav Bevc, Slavko Dragovan, Slavko Gregurec, Zvonko Ivanu\xc5\xa1i\xc4\x8d, Jo\xc5\xbee Jaklin, Boris Je\xc5\xbe, Milan Kramberger, Anton Kuzman, Franc Planin\xc5\xa1ek, Bruno Podver\xc5\xa1i\xc4\x8d, Marko Stadler, Milo\xc5\xa1 Urban\xc4\x8di\xc4\x8d, Alojz Metelko, Janez \xc5\xbdampa._NEWLINE_Na volitvah v zbor zdru\xc5\xbeenega dela, ki so potekale 12. aprila 1990, so bili v skup\xc5\xa1\xc4\x8dino izvoljeni: Ivan Dretnik, Vinko Dr\xc4\x8da, Anton Horvat, Jo\xc5\xbee Ko\xc5\xa1ak, Mirko Krajec, Peter Kraner, Dejan Per\xc5\xa1olja, Janez \xc5\xa0tular._NEWLINE_V kolikor bi \xc5\xa1teli poslance vseh treh zborov skup\xc5\xa1\xc4\x8dine je imela SKZ najve\xc4\x8d poslancev med strankami DEMOS._NEWLINE_Predsednik stranke Ivan Oman je postal \xc4\x8dlan predsedstva Republike Slovenije in dobil med kandidati na volitvah drugo najvi\xc5\xa1jo podporo, takoj za pesnikom Cirilom Zlobcem._NEWLINE_8. aprila 1990 je SKZ stopila v vlado, v kateri pa ji je pripadel zgolj en ministrski polo\xc5\xbeaj. Zasedel ga je Jo\xc5\xbeef Jakob Osterc, ki je postal minister za kmetijstvo, gozdarstvo in prehrano.\n_START_SECTION_\nPreimenovanje v Ljudsko stranko\n_START_PARAGRAPH_\nDecembra leta 1990 se je preimenovala v Slovensko kme\xc4\x8dko zvezo - Ljudsko stranko. Junija 1992 se je stranka preimenovala v Slovensko ljudsko stranko.'